Saak uitgestel teen man wat hawelose glo aanvalManusi Mathopi tydens sy hofverskyning. (Foto: Brenda Masilela/ANA) Die 40-jarige man wat daarvan beskuldig word dat hy ŉ hawelose man in Muckleneuk in Pretoria met ŉ skerp voorwerp aangeval het, het Maandagoggend vlugtig in die landdroshof in die stad verskyn. Die saak is weer uitgestel vir verdere polisieondersoek. Manusi Mothopi het verlede week die eerste keer op aanklag van poging tot moord verskyn. Hy is in hegtenis geneem sowat ŉ maand nadat die liggame van vyf hawelose mans naby Magnoliadal en Muckleneuk gekry is. Die mans is herhaaldelik geslaan en gesteek. Daar was onlangs bespiegeling dat ŉ reeksmoordenaar in die Jakarandastad bedrywig is nadat die liggame van die vyf hawelose mans in ŉ kort tydperk in die Muckleneuk-omgewing gevind is. Die nasionale vervolgingsgesag (NVG) hou egter vol dat dié saak nié met die vlaag moorde verbind word nie. ŉ Soortgelyke aanrandingsaak teen Mothopi is ook vroeër weens ŉ gebrek aan getuienis laat vaar. Phindi Mjonodwane, woordvoerder van die NVG, het gesê daar was nie genoeg bewyse om met vervolging voort te gaan nie, en die saak is gevolglik van die rol geskrap. Drie van die vyf hawelose moordslagoffers is sedertdien geïdentifiseer, maar die polisie het in dié stadium geen verdere leidrade nie. Mothopi is opgespoor nadat ŉ hawelose man wat aangeval is, ŉ saak by die polisie aanhangig gemaak het. Mothopi bly in aanhouding en sal na verwagting op 30 Julie weer in die hof verskyn.